Zoë Wanamakerová

Zoë Wanamaker, CBE (* 13. máj 1949, New York, New York, USA) je anglicko-americká herečka. Intenzívne spolupracovala s Royal Shakespeare Company a Royal National Theatre.

Detstvo a mladosť 
Jej matkou bola kanadská herečka a moderátorka Charlotte Holland a jej otec bol herec Sam Wanamaker. Predkovia jej otca pochádzali zo Sovietskeho zväzu, konkrétne jej starý otec pochádzal z ukrajinského mesta Mykolajiv. Má jednu sestru.

Jej otec v roku 1952 začal pracovať vo Veľkej Británii, kde neskôr Wanamakerová aj s jej sestrou vyrastali a navštevovali miestnu školu.

Kariéra

Divadlo 
Jej herecká kariéra začala v divadle. V rokoch 1976 až 1984 bola členkou Royal Shakespeare Company. V roku 1979 získala Cenu Laurenca Oliviera za herecký výkon v divadelnej inscenácii Raz za život a v roku 1998 získala ocenenie po druhý krát, za  herecký výkon v dráme Elektra, na motív od Sofokla. 

V roku 1985 účinkovala v divadelnej inscenácii Po Aide, kde stvárnila Guiseppinu Strepponi. 

V roku 1997 bola prvou osobou, ktorá prehovorila v novo-zrekonštruovanom divadle Shakespeare's Globe. Tiež sa stala čestnou prezidentkou divadla. 

Účinkovala aj na Broadwayi, kde za svoje herecké výkony získala štyri nominácie na divadelné ocenenie Tony.

Film 
Od začiatku 80. rokov sa sporadicky objavovala v menších rolách v televízii. Objavila sa tiež v televíznom seriáli Hlavný podozrivý, kde stvárnila objekt milostného záujmu podozrivého sériového vraha. Za svoj herecký výkon získala nomináciu na televíznu cenu BAFTA. V roku 1997 stvárnila Adu Leverson v životopisnom filme Oscar Wilde. Za svoj herecký výkon získala nomináciu na filmovú cenu BAFTA.  

V roku 2000 účinkovala v televíznom seriáli Gormenghast po boku Jonathana Rhysa Meyersa a Celie Imrie. V rovnakom roku bola tiež obsadená do televízneho seriálu Moja rodina, kde stvárnila postavu Susan Harper. Jej herecký výkon bol pozitívne prijatý. Postavu Harperovej stvárnila až do konca natáčania v roku 2011. O rok neskôr si zahrala vo filme Harry Potter a Kameň mudrcov, kde stvárnila učiteľku lietania Madam Hooch. V ďalších častiach sa neobjavila a obvinila producentov z nedostatočného platenia  hercov. 

Po boku Davida Sucheta sa objavila v televíznom seriáli Hercule Poirot, kde stvárnila prozaičku Ariadne Oliver, v rokoch 2005 až 2013. 

V roku 2011 hrala vo filme Môj týždeň s Marilyn. V roku 2012 bola vyznamenaná Rádom Britského Impéria za herecké zásluhy v dráme. 

V rokoch 2018 a 2019 účinkovala vo fantasy televíznom seriáli Britannia po boku Kelly Reilly a Iana McDiarmida. V roku 2021 účinkovala v troch epizódach televízneho seriálu Svetlo a tiene.

Súkromný život 
Mnoho rokov bol jej priateľom David Lyon. Od roku 1994 je vydatá za herca Gawna Graingera. Ich manželstvo je bezdetné. Spoločne s manželom však vychovávajú dve nevlastné deti. Má britské a americké občianstvo.

Iné projekty

Externé odkazy

Zdroj 

Anglické divadelné herečky
Anglické filmové herečky
Anglické televízne herečky
Filmové herečky USA
Televízne herečky USA
Divadelné herečky USA
Držitelia ceny Laurenca Oliviera
Osobnosti USA ukrajinského pôvodu
Osobnosti z New Yorku
Držitelia Radu britského impéria